У односу на Конкордат са Римом, био је још непопустљивији од свог претходника, патријарха Варнаве. Када је конкордат изгласан, избацио је из Цркве председника владе Милана Стојадиновића. Након Крваве литије Конкордат је одбачен 29. новембра 1937. године. Противио се Тројном пакту и писмено је саветовао југословенској влади да га не потписују у Мемоаранудму у име СПЦ. Сматрао је да не треба правити савез са највећим непријатељима, Хитлером и Мусолинијем, убицом краља Александра и питао се шта би наши мртви данас рекли из гробова - на ово наше савезништво са њиховим убицама. Преко Радио Београда, Загреба и Љубљане је одржао говор 27. марта 1941. године, у којем је између осталога рекао да је Видовдан 1389., Видовдан 1914. и 27. март 1941. исти по суштини и мотивима. Иван Мештровић је тај његов говор окарактерисао као говор у којем је сажет сав шовинизам Српства и Православља... као и да је он убојитије оружје од свих немачких топова и тенкова. Адолф Хитлер га је означио као непријатеља број један.